سهام البارودي- كود — گاع الجورنانات لي اختصاصيين فالرياضة هاد الايامات من غير الجورنالات الفرنسية عايشين واحد l’euphorie collective ! قدام المعجزة لي دارت البارصا فالباري سان جيرمان و ربحاتو ب 6 لواحد ! ستة ديال البيوت من بعد ماكانت خاسرة بربعة فالماتش ديال لالي و لي حسب ماقريت أول مرة غاتوقع فتاريخ التشومبيونز ليگ. و بلا مانقرا كاتبقا وحدة من المعجزات الكروية أنه فرقة يكون عندها هاد القوة و التصميم على الربح بهاد الشكل. فاش مشيت لبرشلونة أول مرة مشيت نشوف هاد الكامب نو لي ديما كانسمع عليه فالتلفزة واخا انا شخصيا ماعنديش مع الكورة و ماكانتبعش الجديد ديالها و لكن عندي اهتمام بالتاريخ الانساني و كانبغي الافكار ديالي نكونهم راسي انطلاقا من تجربتي الشخصية و ماشي يعاود ليا شي حد و نعاود هضرتو ! و كون كنت فمدريد كون مشيت للبيرنابيو و مازال غانمشي باش نقارن بيناتهم بجوج و نكون فكرة كاملة متكاملة على الفراقي بجوج و التصادم لي كاين بيناتهم. من الحوايج لي عجبوني هوا كيفاش الكامب نو كايعاود التاريخ ديال البارصا ! كيفاش تأسسات الفرقة و كيفاش من فرقة صغيرة بإمكانيات قليلة و فإقليم كاتالونيا المغضوب عليه قدرات تولي البارصا اليوم مدرسة فالكورة و يوليو عندها لي فان من العالم كامل و تخرج لينا لاعبين كبار يخربقو الخريطة ديال الكورة، التاريخ السياسي لي عند البارصا لي كانت مغضوبة عليها فعهد فرانكو و المشاكل لي دازت منهم الفرقة و الانتحارات و الاغتيالات لي عرفوهم الناس ديال البارصا ! فاش كاتقرا التاريخ ديال البارصا كاتحس بيها ماشي غي فرقة ديال الكوايرية و لكن فرقة معجونة بالتاريخ و السياسة ! قبل مانمشي للكامب نو، و نتعرف على التاريخ ديال البارصا كنت ديما كانسمع الرياليين فاش كايبغيو يعايرو شي بارصاوي كايقولو ليه” واسير لي متبع البارصا غي وليدات 90 ! لي يا الله بداو كايتسوقو للكورة مع الجزيرة الرياضية” ” شنو هي البارصا بلا ميسي ؟ ” ” شنو هوا ميسي بلا اينيستا و شافي ؟” ” تبوردو مع راسكم نهار يمشي ميسي تموت البارصا ” ... و بزاف ديال الهضرة خلاتني نتخيل هاد البارصا فحال شي فرقة متطفلة على الكورة و صافي ! فحال دوك les nouveaux riches لي كايديرو الفلوس بشي بيعة و شريا بالزربة و كاتصدق ليهم و كايبغيو تاهوما يدكوه مع الناس لي لاباس عليهم ابا عن جد ياكلو ماكلتهم و يمشيو للبلايص لي كايمشيو ليها و يسرقو منهم الأضواء، فحال شي عروبي باع العجلة ديال باه و جا تاهوا لكازا باغي يسكر بفلوسها و يزها فحالو فحال الناس، كانت كاتجيني البارصا غي فريقة قمرات و صدقات ليها التقميرة و طلع ليها الجوك و لي كايتبعوعا غا براهش ماكايفهموش فكورة و باغين يلصقو و يبانو كايفهمو فكورة بزز ! و كانحس بالرياليين فاش كايهضرو على الريال كايهضرو و كاينفخو صدرهم بكل فخر و كايهضرو على تاريخ عريق حافل بالأمجاد الكروية ! فحال فواسة فاش كايبقاو عليك ” حنا اهل فاس ولاد الآصل و الفصل و البصلة فالسطل ! ولاد الآعع و البااااع و الشمعة من دراع ...” ! كاتحس بالرياليين فخورين بالانتماء للريال فحال الفخر لي عند شي ارستقراطي بالسمية ديالو لي خلاو ليه جدودو ! واخا يكون حازق و كايجقر الگارو و لكن فخور حيت كنيتو “برادة”! كاتحس بالرياليين عايشين على الماضي و البارصاويين عايشين فالحاضر ! ولكن فاش ساليت ديك الزيارة للمتحف ديال البارصا و قريت على التاريخ ديالها عاد فهمت علاش عندها گاع هاد المحبيين فسبانيا و فالعالم كامل حيت البارصا ماشي غي فرقة ديال الكورة واعرة و لكن فرقة عندها تاريخ واعر ! و فرقة تقاتلات باش توصل لهادشي لي هي فيه اليوم و ماتعطاش ليها بسهولة ... ماغاندخلوش فشكون احسن الريال و لا البارصا لسبيبين ! أنا ماشي كوايرية و السبور كانديرو فالواقع كانعرق و ننشف و نجري و نكرونوميطري راسي فالواقع ماكانتفرجش فالناس كايديرو السبور فبيين سبور ، و السبب الثاني كاتجيني قمة قمم البلادة هي نتبنى الدفاع على الفرقة حياتي كاملة فحالا كانتامي لشي طريقة صوفية و نعوض الدين فحياتي بوجود بالبارصا و لا الريال ! و الله بميسي و لا رونالدو ! و الصحابة و التابعين بأنيستا رضي الله عنه و بويول طيب الله ثراه ! و إلا شي مادرنا! و غانبقا ندافع بواحد الشوفينية غبية على ديك الفرقة واخا تكون خاسرة و لعبات خايب و عيانة و فاش يقوليا شي حد ” زمطناكم فهاد الماتش” نجاوبو بكل بلادة “و لكن حنا زمطناكم فالماتش لي قبل منو” فاك يو و فاك الكالاخ لي عايش فيه. ماغاندخلوش فشكون احسن من شكون و لكن فاش كاتفرج فالبارصا كاتلقا راسك حال فمك فالتلفزة بلاماتحس ! واخا تكون ماعندكش مع كورة ، غاتلقا راسك مسحور باللعب ديال البارصا بداك l’esprit d’équipe لي عندهم، بالقوة ديالها و بواحد اللعب سبيسيال ماتشوفوش فبلاصة اخرى ! كاتحس باللعابة بيناتهم شي حاجة من غير الكورة ! ماشي “زملاء” فالخدمة و صافي ! كاتحس بيهم خوت مفاهمين بيناتهم و باغين كلهم يتعاونو باش يماركيو و تربح البارصا. هادشي علاش عندهم الحق الجمهور ديال البارصا يكون عندهم گاع هاد الحب للفرقة ديالهم حيت تاهي كاتحس بيها كاتبغيهم و ماباغاش تحاشم معاهم ! كاتمتعهم ! كاتهز ليهم راسهم قدام الجماهير الاخرى ! كاتعطيهم داكشي لي كايقلب عليه أي واحد اليوم، الانتماء لشي حاجة كاتحمر الوجه ! الانتماء لفرقة ناجحة و قوية ! عوض الانتماء لشي حومة موسخة و لا الانتماء لدولة فقيرة ! و لا الانتماء لشي عائلة مقودة عليها ! الانتماء للبارصا هوا انتماء للنجاح ! انتماء للقوة الحقيقية الوحيدة لي ماشي ميتافيقيزية و لي قادرة تحقق المعجزات و تخليك تشوفهم فول ايتش دي قدام عينيك. 
!فيسكا بارصا ! البارصا ماشي فرقة عادية ديال الكورة ! كاتحس بيها عائلة متفاهمة كاتبغي الجمهور ديالها و باغا تفرحو‎